แบงก์ชาติเลิกออกพันธบัตรอายุ4ปี
ปรับแผนในปี2556ตามคลังระดมเงินลงทุนเมกะโปรเจกต์โพสต์ทูเดย์ ธปท.ปรับแผนเครื่องมือทางการเงินปี 2556
13 ธ.ค. 2555

ปรับแผนในปี2556ตามคลังระดมเงินลงทุนเมกะโปรเจกต์โพสต์ทูเดย์ ธปท.ปรับแผนเครื่องมือทางการเงินปี 2556 
เตรียมยกเลิกออกพันธบัตรระยะสั้นอายุ 4 ปี หลังรัฐบาลเตรียมออกพันธบัตรระยะยาว เพื่อระดมเม็ดเงิน ลงทุนเมกะโปรเจกต์หลายแสนล้าน
ธนาคารแห่งประเทศไทย (ธปท.) ส่งหนังสือเวียนชี้แจงแผนการออกพันธบัตรของ ธปท.ในปี 2556 โดยระบุว่า ธปท.จะยกเลิกการออกพันธบัตรอัตราดอกเบี้ยคงที่อายุ 4 ปี เพื่อให้สอดคล้องกับแนวโน้มการออกพันธบัตรรัฐบาลระยะยาวที่จะเพิ่มขึ้น จากความต้องการระดมทุนจำนวนมากของรัฐบาลในปีหน้า
ทั้งนี้ การระดมทุนของรัฐบาลเพื่อนำเงินไปใช้ลงทุนในโครงการขนาดใหญ่ (เมกะโปรเจกต์) ตามแผนงานของรัฐที่จะลงทุนระบบน้ำและรถไฟฟ้า เพื่อปรับปรุงระบบโลจิสติกส์ ซึ่งพันธบัตรรัฐบาลส่วนใหญ่เป็นพันธบัตรระยะยาวอายุตั้งแต่ 5-10 ปี 
ขณะเดียวกันแนวโน้มสภาพคล่องส่วนเกินสุทธิในปี 2556 คาดว่าจะเปลี่ยนแปลงไม่มากนัก ทำให้ความต้องการพันธบัตรในตลาดเปลี่ยนแปลงไปบ้าง การออกพันธบัตรโดยรวมจะเป็นการออกเพื่อทดแทนพันธบัตร ธปท.ที่ครบกำหนดเป็นส่วนใหญ่ 
อย่างไรก็ดี ทาง ธปท.จะปรับเพิ่มวงเงินประมูลต่อครั้งของพันธบัตรระยะสั้น และปรับลดวงเงินประมูลต่อครั้งของพันธบัตรระยะกลางเล็กน้อย จากปี 2555 เพื่อให้สอดคล้องกับสภาพคล่องและแผนการออกพันธบัตรรัฐบาล
นอกจากนี้ ในปีหน้า ธปท.มีแผนจะช่วยสร้างสภาพคล่องให้กับพันธบัตรประเภทอัตราดอกเบี้ยลอยตัว (FRB) จึงวางแผนออก FRB เพียงรุ่นเดียว คือ รุ่นอายุ 3 ปี อิงกับอัตราดอกเบี้ย BIBOR ระยะ 3 เดือน โดยจะยกเลิกการออก FRB ทั้ง 2 รุ่น ที่เคยออกอยู่ในปี 2555 คือ รุ่นอายุ 2 ปี อิงกับอัตราดอกเบี้ย BIBOR ระยะ 3 เดือน และรุ่นอายุ 3 ปี อิงกับอัตราดอกเบี้ย BIBOR อายุ 6 เดือน เพื่อให้วงเงินรวมต่อรุ่นสูงขึ้น
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย กล่าวว่า การยกเลิกการออกพันธบัตรดอกเบี้ยคงที่อายุ 4 ปี ของธนาคารแห่งประเทศไทย (ธปท.) ถือเป็นเรื่องดีที่จะช่วยเสริมสภาพคล่องให้กับกระทรวงการคลัง ซึ่งมีการออกพันธบัตรอายุ 5 ปี เพื่ออ้างอิงดอกเบี้ย เนื่องจากการมีพันธบัตรที่อายุและผลตอบแทนใกล้เคียงกันถือเป็นการแย่งสภาพคล่องกันเอง
“เรื่องนี้ไม่มีผลกระทบอะไรต่อระบบการเงิน เพราะสำหรับนักลงทุนพันธบัตรอายุ 4 ปี หรือ 5 ปี ถือเป็นประเภทเดียวกัน การยกเลิกเพื่อให้เหลือรุ่นเดียวจะทำนักลงทุนเลือกลงทุนใน 5 ปีอย่างเดียว ซึ่งเป็นเรื่องที่ควรทำเท่าที่ดูภาพรวมสภาพคล่องในระบบก็ยังดีอยู่ ส่วนต่างเงินฝากและเงินกู้ยังอยู่ในระดับล้านล้านบาท” นายธิติ กล่าว